Document ID: 32000R1609

Komisjoni määrus (EÜ) nr 1609/2000,
24. juuli 2000,
millega võetakse vastu nende toodete nimekiri, mis on nõukogu määruse (EMÜ) nr 737/90 (kolmandatest riikidest pärinevate põllumajandussaaduste ja -toodete imporditingimuste kohta pärast Tšernobõli tuumaelektrijaama avariid) rakendusalast välja jäetud
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. märtsi 1990. aasta määrust (EMÜ) nr 737/90 kolmandatest riikidest pärinevate põllumajandussaaduste ja -toodete imporditingimuste kohta pärast Tšernobõli tuumaelektrijaama avariid [1] (viimati muudetud määrusega (EÜ) nr 616/2000 [2], eriti selle artiklit 6,
ning arvestades järgmist:
(1) Komisjon võtab vastavalt määruse (EMÜ) nr 737/90 artiklile 6 vastu selle määruse rakendusalast väljajäetud toodete nimekirja.
(2) Enamik kolmandatest riikidest praegu imporditavatest põllumajandussaadustest ja -toodetest ei ole Tšernobõli avarii tõttu radioaktiivselt saastatud või on nii vähe saastatud, et see tervist oluliselt ei ohusta.
(3) Selle arvestamiseks kehtestas komisjoni määrus (EÜ) nr 727/97 [3] määruse (EMÜ) nr 737/90 rakendusalast väljajäetud toodete nimekirja.
(4) Komisjoni ülesandel tehti uuring, et hinnata võimalikku määruses (EMÜ) nr 737/90 sätestatud radioaktiivse tseesiumi piirmääri ületavate põllumajandustoodete liikmesriikidesse importimist, ja tulemused näitavad, et välja tuleks arvata veel kaks toiduainet (tee ja teatavad ürdid).
(5) Komisjoni 27. juuli 1999. aasta määruses (EÜ) nr 1661/1999, millega sätestatakse määruse (EMÜ) nr 737/90 üksikasjalikud rakenduseeskirjad, [4] on juba kehtestatud uus muudetud nimekiri toodetest, mille suhtes kohaldatakse nõukogu määrust (EMÜ) nr 737/90, ja see hõlbustab tolliametnike jaoks nimekirja kasutamist.
(6) Käesolevas määruses ettenähtud meetmed on kooskõlas määruse (EMÜ) nr 737/90 artikli 7 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrus (EÜ) nr 727/97 tunnistatakse kehtetuks.
Artikkel 2
Määruse (EMÜ) nr 737/90 reguleerimisalasse kuuluvad üksnes käesoleva määruse lisas loetletud tooted.
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuli 2000

Labels: 14
20
0
3
6
18